《出门》
清代·缪谟

四日犹新婚，出门何草草。离别有千名，此别古来少。

萧声绝不欢，麝气偏可恼。本是吉时辰，翻为恶怀抱。

羞涩红烛枝，仿佛颜色好。焉能识心性，尚未辨手爪。

墙下花娟娟，篱边竹袅袅。春光岂别时，况走燕京道。

念子嫁已迟，恐我归复老。

作者简介：江苏娄县人，字虞皋，一字丕文，号雪庄。诸生。以荐入律吕馆，不久即归。诗文清丽，尤工填词，亦善画山水。有《雪庄词》。